El Consell Social premia cinc projectes de recerca pel seu impacte sobre la societat – URV Activ@
Tracten sobre el dret a l'habitatge; la defensa de la Terra i els drets humans; la millora de les condicions de persones amb paràlisi cerebral; la prevenció del tabaquisme durant l'embaràs, i els efectes de la dieta mediterrània
El professor Jan Gonzalo durant la presentació del joc El Llindar, desenvolupat per la Càtedra d'Habitatge, en un institut.
La tercera edició del Premi Consell Social URV a l’Impacte Social de la Recerca s’ha resolt amb el reconeixement de cinc propostes guanyadores, que tracten sobre el dret a l’habitatge; la defensa de la Terra i els drets humans; la millora de les condicions de persones amb paràlisi cerebral; la prevenció del tabaquisme durant l’embaràs, i els efectes de la dieta mediterrània.
La convocatòria consta de dues categories (modalitat ex post, per a projectes que ja tenen evidències de l’impacte social, i modalitat ex ante per a projectes que disposen de prediccions de l’impacte) en tres àmbits de coneixement: Ciències socials i humanitats, Ciències experimentals, enginyeria i arquitectura, i Ciències de la salut i de la vida.
En l’àmbit de les Ciències Socials i humanitats, el projecte guanyador en la modalitat ex post ha estat “Earth defenders: les persones defensores de la Terra i els drets humans (Experiències de protecció des de la URV en el marc del Programa d’Acollida Temporal per a Defensors/es de Drets Humans i Ciutats Defensores de Drets Humans a Reus i a Tarragona)”. Aquest projecte articula estratègies de protecció i defensa de les persones defensores dels drets humans ambientals, fortament perseguides i criminalitzades per la seva activitat, involucra la societat civil, institucions governamentals i la mateixa universitat per contribuir al reconeixement jurídic i social, i recopila experiències de protecció. Els investigadors responsables són Susana Borràs, Aitana De La Varga, Víctor Merino i Laura Román, del grup de recerca Territori, Ciutadania i sostenibilitat.
En la modalitat ex ante, el projecte guanyador ha estat “El Llindar: Promoting protection of the right to Housing – Homelessnes prevention in the context of evictions”. Es tracta d’una estratègia de divulgació, formació i conscienciació per promoure el dret a l’habitatge i la prevenció del sensellarisme. A partir dels resultats de l’informe encarregat per la Comissió Europea, Promoting protection of the right to housing, s’han fet dues intervencions: un documental i una simulació ludificada. L’impacte esperat és la sensibilització social sobre el sensellarisme i la transformació de les poítiques públiques. L’equip que ha presentat la proposta l’integra Sergio Nasarre i Estela Rivas, del grup de recerca Housing Research Group, i Juan Luís Gonzalo, del grup de recerca en comunicació Asterisc.
En l’àmbit de les Ciències experimentals, enginyeria i arquitectura, i en la modalitat ex ante, el projecte guanyador ha estat “Jocs en línia personalitzats per millorar les condicions de vida de les persones amb paràlisi cerebral”. Té per objectiu desenvolupar una plataforma en línia de videojocs personalitzats per a pacients amb paràlisi cerebral, en què els usuaris poden relacionar-se i millorar les seves capacitats cognitives i motores a través de diverses activitats. Aquesta plataforma ja s’està provant a través del projecte europeu GABLE, que preveu reduir el cost mèdic de la Unió Europea en 75 milions d’euros per any al cap de cinc anys d’haver acabat el projecte. L’investigador responsable de la proposta és Domènec Puig i els grups de recerca Robòtica i Visió Intel·ligents, i Tecnologies Intel·ligents Avançades per a la Gestió del Coneixement.
Prova de la plataforma per a persones amb paràlisi cerebral, que desenvolupa el projecte GABLE.
En l’àmbit de Ciències de la salut i de la vida, el projecte guanyador ex post ha estat “Efecto de la dieta mediterránea sobre la prevención primaria cardiovascular: Predimed”. És l’assaig clínic espanyol més gran fet fins ara sobre nutrició, que ha demostrat que la dieta mediterrània suplementada amb oli d’oliva verge i fruita seca és capaç de reduir la incidència de problemes cardiovasculars. Després de pràcticament cinc anys, s’ha vist que aquesta dieta redueix fins a un 30% el risc d’infart de miocardi, ictus o mort cardiovascular. Jordi Salas Salvadó, del grup de recerca Alimentació, Nutrició, Creixement i Salut Mental, és l’investigador que ha presentat la proposta.
En la modalitat ex ante, ha guanyat el projecte “Prevalença i prevenció d’exposició al tabaquisme durant l’embaràs i infància en el Reus-Tarragona Birth Cohort Study: evidències científiques i repercussió sobre el desenvolupament i la salut”, que han presentat Michelle Murphy, Joan Domènech Fernández i Pere Cavallé, del grup de recerca Alimentació, Nutrició, Creixement i Salut Mental. A través d’aquest projecte mesuraran el tabaquisme actiu i passiu en 800 gestants i com afecta a la descendència a través del creixement i els indicis de salut en l’úter i durant la infància. També identificaran mancances en les mesures antitabac a l’àmbit familiar, proposaran estratègies de prevenció i difondran els resultats a les famílies, la societat i la comunitat científica.
Arxivat a: Ciència i tecnologia, ComCiència, Consell Social, Departament d'Enginyeria Informàtica i Matemàtiques, Departament d'Estudis de Comunicació, Departament de Ciències Mèdiques Bàsiques, Departament de Dret Privat, Processal i Financer, Departament de Dret Públic, Escola Tècnica Superior d'Enginyeria, Facultat de Ciències Jurídiques, Facultat de Lletres, Facultat de Medicina i Ciències de la Salut, Grups de recerca, PDI, Salut, Societat i cultura, Unitat de Nutrició Humana